Vrou sal twee keer geboorte gee – aan dieselfde babaŉ Ma van Florida in Amerika sal twee keer geboorte gee aan dieselfde baba. Dít nadat dokters haar babaseun onlangs per keisersnee uitgehaal het om ŉ spinale defek reg te stel, en die baba toe weer teruggesit het om later (weer) gebore te word. Jaiden Ashlea, ŉ mode-en-skoonheidskenner, was 19 weke swanger toe haar ongebore kind met spina bifida gediagnoseer is. Sy en haar verloofde is aanvanklik meegedeel dokters kan niks vir hul seun doen nie. Hulle het egter ŉ tweede mening gekry en ŉ mediese span in Orlando, wat spesialiseer in operasies op fetusse voor geboorte, genader om op hul kind te opereer. Die mediese span het Jaiden die afgelope week geopereer en die baba uitgehaal, die defek aan sy neurale buis in die rugstring herstel, en hom weer teruggeplaas om nog 11 weke in die baarmoeder deur te bring. In ŉ video wat die 23-jarige sosialemedia-vlinder op TikTok gedeel het, vertel sy vanuit haar hospitaalbed hoe die prosedure gewerk het. Volgens die inskrywing het dokters die vrugwater met ŉ soutoplossing vervang. “Ek kan dalk vroeër begin kraam of sametrekkings kry, so dokters sal my die volgende twee weke baie fyn dophou,” lui die inskrywing.